Code Geass: Lelouch of the Rebellion seriyalarının siyahısı
Code Geass: Lelouch of the Rebellion (yaponca: コードギアス 反逆のルルーシュ, Hepbörn: Kōdo Giasu: Hangyaku no Rurūshu?) — Sunrise, Mainichi Broadcasting System və Project Geass tərəfindən istehsal olunmuş anime serialıdır. Animenin rejissorluğunu Qori Taniquçi etmişdir, ssenarini isə İçiro Okoçi yazmışdır. Personajları fikirləşmək işi ilə CLAMP manqaka qrupu məşğul olmuş və personajları Takahiro Kimura təsvir etmişdir. Anime serialı britaniyalı Leluş Lamperujun Qiass adlı güc növünü qazandıqdan sonra Qara cəngavərlər adlı gizli təşkilat qurmasından və supergüc olan Müqəddəs Britaniya İmperiyasına qarşı döyüşməyindən bəhs edir. "Code Geass: Lelouch of the Rebellion" animesinin istehsal ediləcəyi 2006-cı ildə internet treyleri vasitəsilə anons edilmişdir. Anime serialı Mainichi Broadcasting System-də 6 oktyabr 2006-cı ildə göstərilməyə başlanmışdır və 10 stansiya tərəfindən yayımlanmışdır. Mövsümün son iki seriyası 29 iyul 2007-ci ildə efirə buraxılmışdır, amma bir həftə əvvəl Tokio və Osaka teatrlarında göstərilmişdir. Bandai Visual animenin seriyalarını 9 cilddən ibarət DVD, Blu-ray və Universal Media Disc formatlarında yayımlamışdır. Hər cildə bonus olaraq şəkilli dorama əlavə edilmişdir. Bu doqquz cild yenə iki cildlik DVD formatında, daha sonra isə yenə "Special Edition Black Rebellion" adlı xüsusi adaptasiyada yayımlanmışdır. Onlar boks-set şəklində yenidən nəşr olunmuşdur. 2007-ci ildə keçirilən Otakon tədbirində Bandai Entertainment "Code Geass: Lelouch of the Rebellion" animesinin Şimali Amerikada yayımlanacağını bildirmişdir. ZRO Limit Productions anime serialını dublaj etmişdir və Taniquçi personajların səsləndirilməsi barədə məsləhətlər vermişdir. Bandai Entertainment serialı fərdi cildlərlə və hissələrlə yayımlamışdır. Dörd cild anime serialının ilk 17 seriyasından və üç hissə bütün seriyalardan ibarət idi. 22 mart 2011-ci ildə isə boks-set yayımlanmışdır. Dublaj edilmiş serial Adult Swim-də 27 aprel 2007 – 26 oktyabr 2008 tarixlərində göstərilmişdir. Bandai Entertainment 1 fevral 2009-cu ildən başlayaraq bütün dublaj edilmiş seriyaları rəsmi YouTube kanalına əlavə etməyə başlamışdır. Seriyaları 25 aprel 2009-cu ildən 31 dekabr 2012-ci ilə qədər Crunchyroll veb-saytında izləmək mümkün idi. 2013-cü ildə keçirilən Otakon tədbirində Funimation anime serialını yayımlamaq hüququna yiyələndiyini açıqlamışdır. Böyük Britaniyada Beez Entertainment və Kaze anime serialının boks-setini yayımlamışdır. Madman Entertainment 2008-ci ilin iyulunda anime serialını Avstralasiyada yayımlamaq üçün lisenziya əldə etdiyini bildirmişdir. 19 yanvar — 29 iyul 2009-cu il tarixlərində anime serialı ABC2 və ABC iview kanallarında ekranlara buraxılmışdır. Madman 2009-cu ilin aprelində ilk iki seriyanı rəsmi saytında göstərmişdir. Seriyalar daha sonra DVD və Blu-ray formatlarında yayımlanmışdır. Anime serialında beş parça mahnıdan istifadə edilmişdir: üç açılış və iki bağlanış mahnısı. İlk açılış mahnısı Flow musiqi qrupunun ifa etdiyi "Colors", ilk bağlanış mahnısı isə Ali Project tərəfindən ifa olunan "Yūkyō Seishunka" (勇侠青春謳?, azərb. "Rıtsar gənclik mahnısı"‎) olmuşdur. 13-cü seriyadan başlayaraq açılış mahnısı kimi Jinn musiqi qrupunun "Kaidokufunō" (解読不能?, azərb. "Həlledilməz"‎) mahnısından, bağlanış mahnısı kimi SunSet Swish musiqi qrupunun "Mosaic Kakera" (モザイクカケラ?, azərb. "Mozaika fraqmentləri"‎) mahnısından istifadə edilmişdir. 24-cü və 25-ci seriyalarda açılış mahnısı Access musiqi qrupunun "Hitomi no Tsubasa" (瞳ノ翼?, azərb. "Gözün qanadı"‎) mahnısı olmuşdur.